
A rózsaalanyok hatása a vágottrózsa-termesztésében

Kulcsszavak: rózsa alanyok; vázatartósság; színintenzitás; teahibrid;
A dolgozatom témája a rózsa alanyok (Rosa laxa, Rosa canina ‘Inermis’, Rosa canina ‘Pfander’) hatásának vizsgálata a nemes (Aqua, Kerio, Rhodos) teahibrid rózsák termesztésére.
Ez a kutatási terület különösen közel áll hozzám, mivel családi vállalkozásunk, a Molnár Garden Srl. (Magyarlapád), évi 100.000–150.000 szál vágott rózsa és mintegy 100.000 szabadföldi rózsatő termesztésével és értékesítésével foglalkozik. Államvizsga dolgozatom kísérleteihez olyan teahibrid rózsafajtákat választottam, amelyek a piacon különösen keresettek és a virágkötészetben széles körben alkalmazottak. Az Aqua rózsaszín színű, kellemes illatú fajta; a Rhodos mélyvörös színével és tömött virágával tűnik ki; míg a Kerio citromsárga színével és intenzív megjelenésével hívja fel magára a figyelmet.
Az alanyok kiválasztásakor fontos szempont volt, hogy a térségben elérhető, jól ismert és könnyen beszerezhető alanyokat használjunk, ugyanakkor kísérleti céllal egy új, eddig kevésbé alkalmazott fajtát is bevontam, amely potenciálisan kompatibilis a vágott rózsa termesztésével.
A kísérlet minden munkálata – az alanyok elültetésétől a növények konténerbe ültetéséig – a családi vállalkozás székhelyén zajlott. A kísérlet során megvizsgáltam az alanyok gyökérnyakának hosszát, gyökereik számát és hosszát, valamint hajtáselágazásaik számát. Ezek a mérések alapvető fontosságúak a szemzési munkálatokhoz, mivel a hosszú és egyenes gyökérnyak megkönnyíti a szemzés folyamatát. Emellett elemeztem a nemes fajták szemzési sikerességét, a hajtások számát és hosszát (a szemből eredő hajtások kerültek megszámlálásra), valamint a vágott virágok számát és azok megjelenési időpontját.
Külön figyelmet fordítottam a nemes rózsák színintenzitásának vizsgálatára is, hogy megállapítsam, az alany befolyásolja-e a virág színének alakulását. A vázatartósság mellett a virágok számának és színének változásait is rögzítettem. A különböző alany-nemes kombinációk hatását az ANOVA módszerrel (Past statisztikai program) elemeztem, amely lehetővé tette a statisztikailag szignifikáns különbségek azonosítását.



